มหาวิทยาลัยเกษตรศาสตร์ ค้นพบพยาธิตัวแบนชนิดใหม่โลก
รศ.ดร.วัชริยา ภูรีวิโรจน์กุล จากภาควิชา สัตววิทยา คณะวิทยาศาสตร์ มหาวิทยาลัยเกษตรศาสตร์ (มก.) เปิดเผยว่า ตนพร้อมด้วย น.ส.ชมพูนุช แสงเพ็ง นิสิตปริญญาเอก มก.ซึ่งได้ศึกษาวิทยานิพนธ์เกี่ยวกับพยาธิตัวแบนกลุ่มโมโนจีนจากปลาวงศ์ปลากะรังในประเทศไทย ได้ร่วมกันค้นพบพยาธิตัวแบนกลุ่มโมโนจีนชนิดใหม่ของโลก คือ Pseudorhabdosy-nochus kasetsartensis จากเหงือกของปลากะรังลายเมฆทางอ่าวไทยตอนล่าง บริเวณ จ.สุราษฎร์ธานี นับเป็นการค้นพบในไทยและเป็นการค้นพบใหม่ของโลก ซึ่งได้ตั้งชื่อชนิดว่า kaset-sartensis เพื่อเป็นเกียรติแก่ มก.และสถาบันวิจัยและพัฒนาแห่งมหาวิทยาลัยเกษตรศาสตร์ งานวิจัยชิ้นนี้ได้รับทุนสนับสนุนจากทุนคณะวิทยาศาสตร์ มก.และศูนย์ความเป็นเลิศด้านความหลากหลายทางชีวภาพ การศึกษาปรสิตกลุ่มโมโนจีนสามารถใช้เป็นดัชนีทางชีวภาพบ่งบอกถึงการเปลี่ยนแปลงของระบบนิเวศ มลพิษทางเคมีในน้ำ และมีความเป็นไปได้ที่จะใช้เป็นตัวบ่งชี้เรื่องราวต่างๆ ที่เกี่ยวกับปลาเจ้าบ้าน นอกจากนี้ การที่ปลามีการติดเชื้อปรสิตโมโนจีนบริเวณซี่เหงือกจะทำให้เกิดการเพิ่มจำนวนของเซลล์เยื่อบุผิวเหงือก เกิดการเชื่อมรวมกันของกิ่งเหงือก ทำให้พื้นที่ในการแลกเปลี่ยนก๊าซลดลง ถ้ามีปรสิตชนิดนี้ในปริมาณมากปลาจะตายเนื่องจากขาดออกซิเจน โดยทั่วไปปลาธรรมชาติ จะพบปรสิตกลุ่มโมโนจีนไม่เยอะมาก ไม่ทำให้ปลาตายรศ.ดร.วัชริยากล่าวด้วยว่า ลักษณะที่บ่งบอกว่าเป็นชนิดใหม่ของโลก คือเป็นพยาธิตัวแบนกลุ่มโมโนจีนเป็นปรสิตภายนอก ส่วนใหญ่พบตามซี่เหงือกของปลา ซึ่งพบได้ทั้งในปลาน้ำจืด และปลาทะเล แพร่กระจายได้ทั่วโลก มีความจำเพาะต่อปลาเจ้าบ้านค่อนข้างสูง โมโนจีนสกุล Pseudorhabdosynochus เป็นปรสิตขนาดเล็กประมาณ 0.2-1.5 มิลลิเมตร ลำตัวใส ลักษณะสำคัญที่พบในโมโนจีนสกุลนี้คือมี เมล ควอดริโลคูเลท ออร์แกนเป็นอวัยวะที่ใช้ยึดเกาะในการผสมพันธุ์ รูปทรงคล้ายเครื่องหมายจุลภาค ภายในแบ่งออกเป็น 4 ช่อง รวมทั้งลักษณะของสเคลอโรทิส วาไจนาซึ่งเป็นอวัยวะใช้สืบพันธุ์ของ Pseudorhabdosynochus แต่ละชนิดมีลักษณะที่แตกต่างกันอย่างชัดเจน โดย Pseudorhabdosynochus kasetsartensis มีสเคลอโรทิสวาไจนาที่ด้านหน้ามีลักษณะเป็นปาก แตรผนังหนาตามด้วยท่อยาวมีผนังบางและม้วน เป็นเกลียวบริเวณกลางท่อ รวมทั้งจำนวนของแถวแต่ละวงของสควอโมดิสมีจำนวนมากกว่าชนิดอื่น
ค้นพบพยาธิตัวแบนกลุ่มโมโนจีนชนิดใหม่ของโลก คือ Pseudorhabdosy-nochus kasetsartensis จากเหงือกของปลากะรังลายเมฆทางอ่าวไทยตอนล่าง บริเวณ จ.สุราษฎร์ธานี
พยาธิ,พยาธิตัวแบน,ค้นพบพยาธิ,มหาวิทยาลัยเกษตรศาสตร์,วิทยานิพนธ์,พยาธิตัวแบนชนิดใหม่,ข่าววันนี้,การศึกษา